Tɨꞌɨj hueica xɨcajretze tyaumaꞌaca, saɨj pu huatyenyaɨchacaꞌa ajna aꞌahuaꞌa Galileeya, chajtaꞌa tɨ ayan tyajaꞌarajtyahuaa tɨcɨn Caná. Ajta aɨn naanajraꞌan ɨ Jesús, aun aꞌutyavaacaꞌa.
Majta aɨme ɨ mej tiꞌiyeste, aɨ mu raataꞌinee maɨjna ɨ Jesús, majta huaꞌutaꞌinee aɨme ɨ maj jamuan áꞌujhuaꞌanyaꞌa, mej mi huaꞌa jamuan tyuꞌuyesten.
Tɨꞌɨj huaxɨj aɨjna ɨ viinu, aj puꞌi aɨn naanajraꞌan ɨ Jesús ayan tiraataꞌixaa aɨjna tɨcɨn: ―Capu cheꞌe urajmuaa ɨ viinu.
Tɨꞌɨqui Jesús ayan tyuꞌutanyúu tɨcɨn: ―Naanaj, ¿aꞌini petiꞌijxeꞌeveꞌe inyeetzi jemi? Capuu xɨ ajna tyajaꞌureꞌenye ɨ nyaj jetzen aɨme jemi huataseijreꞌen me nyeseíiraca aɨme ɨ tyaɨtye.
Aj puꞌi aɨn naanajraꞌan ayan tihuaꞌutaꞌixaa aɨme ɨ mej tiꞌivaɨreꞌe tɨcɨn: ―Sataꞌaj seyan huarɨni aꞌij tɨ aɨn tyajamuaataꞌixaateꞌesin.
Ajta aun vejliꞌi tyaꞌuvaatɨmaꞌacaa ɨ xaꞌari. Ayaa pu tíꞌipuaꞌamuacaa aꞌachu cumu arájsevi tɨ tetej cɨmeꞌe taavijhuacaꞌa. Ai pu aɨn pueen ɨ maj maɨjna cɨn tyuꞌujaꞌusi naꞌari maɨjna jetze huaɨꞌɨhua aɨme ɨ mej Israel jetze ajtyamaꞌacan mej mi meyan maɨjna cɨn aráurasten ɨ ruyeꞌira. Ayaa pu tyaꞌuvejricaꞌa aꞌachu cumu seite liitru, naꞌari seite liitru japuan tamuaamuataꞌa.
Aj puꞌi Jesús ayan tihuaꞌutaij aɨme ɨ mej tiꞌivaɨreꞌe. Ayan tɨcɨn: ―Sataꞌaj raꞌavaꞌɨstyaꞌaxɨꞌɨn ɨ jaj ɨ xaꞌari tzajtaꞌa. Matɨꞌɨj mi tyaꞌavaꞌɨstyaꞌaxɨ tyamuaꞌa náa.
Aj puꞌi ayan tihuaꞌutaꞌixaa tɨcɨn: ―Sataꞌaj ruꞌitajanyaꞌɨn cɨj caj ɨ jaj tuꞌurajmuaa mɨ xaꞌari tzajtaꞌa. Sataꞌaj sajta raataꞌan saɨjna tɨ aɨjna cɨn antyujmuaꞌaree mej ye tiꞌiyeste. Aj mu mi meyan raataꞌa.
Ajta aɨn tɨ ayan antyujmuaꞌaree, aɨ pu raꞌantiꞌi aɨjna ɨ jaj tɨ huataujviinutacaꞌa. Aɨ pu cai ramuaꞌareeracaꞌa aꞌu tɨ eꞌemaꞌacan aɨjna ɨ viinu. Ma majta aɨme ɨ mej tiꞌivaɨreꞌe, aɨ mu xaa ramuaꞌareeracaꞌa. Aɨj pu cɨn, aɨ pu raatajé aɨjna ɨ aꞌatɨ tɨ huatyenyaɨche.
Ayaa pu tiraataꞌixaa tɨcɨn: ―Aꞌatɨ tɨ naꞌa ayaa tu tiꞌijrɨꞌɨre. Anacai pu hui huaꞌataꞌaca aɨjna ɨ viinu tɨ eitzeꞌe reꞌen. Tɨ puaꞌa meri taꞌaruu, aj puꞌi aɨn huaꞌutaꞌasin ɨ tɨ cai reꞌen. Ma pajta muaa, maꞌa pu aꞌayaúche ɨ tɨ eitzeꞌe reꞌen tɨj naꞌa tyaj autyajhuii tej tij ijii raꞌantiyeꞌen. ―Ayaa pu tiraataꞌixaa.
Ai pu aɨn pueenyaꞌa ɨ tɨ anacai ayan tiꞌitɨ cɨn huarɨj aɨjna ɨ Jesús, ɨ maj cɨn rɨꞌɨ tiraꞌutaseij. Ayaa pu huarɨj aujna u Caná, chajtaꞌa tɨ aun aꞌutacáꞌa u Galileeya. Ayaa pu huaꞌa jemi huataseijre ɨ tiꞌimuareꞌeriꞌiraꞌaraꞌan ɨ tɨ cɨn rɨꞌɨ tihuaꞌutaꞌa. Majta aɨme ɨ mej jamuan áꞌujhuaꞌanyaꞌa, aɨ mu eitzeꞌe ráꞌantzaahua.
Tɨꞌɨjtaꞌi, aun aꞌucáanye aujna Capernaum aɨme jamuan ɨ naanajraꞌan, ajta ihuaamuaꞌameꞌen. Au mu eꞌetee aꞌachu puaꞌan xɨcaj.